Beş yıl evelsi Rusiyeniñ Qırım ilhaqı başlağan edi
20 fevral 2019, 09:46
İşaretsiz Rusiye arbiyleri («yeşil adamçıqlar») Anğara köyünde, 2014 senesi martnıñ 5-i
Fevralniñ 20-si – Qırım ilhaqı başlağanınıñ resmiy künü, onı 2015 senesi aprelniñ 21-nde Ukraina Yuqarı Radasınıñ «Ukraina Yuqarı Radasınıñ «Rusiyeniñ silâlı istilâsına qarşı tirenüv ve aqibetlerini yoq etüv aqqında» beyanatı aqqında» qararı belgiledi.
2014 senesi fevralniñ 20-nde yarımadada nomerasız yük maşinaları ve «yeşil adamçıqlar» – işaretsiz silâlı arbiyler – peyda olan edi. Yerli sakinler arasında silâlı birleşmeler qurulıp, silâ alğan edi – «Qırım samooborona» otrâdları, olarnı Rusiye mahsus hızmetleri ve Silâlı quvetlerniñ zabitleri idare etken edi.
Fevralniñ 27-ne keçer gecesi Qırım Muhtar Cumhuriyeti Yuqarı Şurası ve ükümeti binaları Rusiye mahsus bölükleri zapt etip, Rusiye bayraqlarını tikledi.
Rusiye başta istilâ etkenini tanımağan edi. 2014 senesi aprelniñ 17-nde ise Rusiye prezidenti Vladimir Putin Qırımdaki adise-vaqialarda Rusiye arbiyleri iştirak etkenini ilk sefer açıq sürette bildirdi.
Belli bir müddet devamında Ukrainada Rusiye istilâsı başlağanınıñ künü qanun seviyesinde belgilenmegen edi. Bu kün 2014 senesi martnıñ 27-si sayıla edi. O künü BM Baş assambleyası Ukraina topraq bütünligine qoltutıp, Qırım ve Aqyarnı onıñ ayırılmaz parçaları olaraq tanıdı. Daa bir kün 2014 senesi aprelniñ 27-si olğan edi – o künü «Vaqtınca işğal etilgen topraqlarda aq ve serbestligini temin etüv» qanunı işke tüşürilgen edi.